På Hundsnes har MOWI et lakseslakteri og det går daglig en rekke trailere med fersk laks herfra til markedene i Europa. Sterling Halibut har også lyktes med kommersielt kveiteoppdrett i Jøsenfjorden like ved. Og på Jøsneset driver Mikals Laks røyking av laks. Landbruket er ei stor næring, og fruktsatsinga har de siste åra skapt nye produkt. I 2020 vant "Sølvsider" fra Apal Sideri førsteprisen i sin klasse ved verdensmesterskapet i Frankfurt. Lokal osteproduksjon skjer ved Ryfylke Ysteri i Hetlandsbygda.